Az első hivatalos nemzetközi találkozóra azonban egészen 1919-ig várni kellett. Ekkor Paraguay Asunciónban 5–1-es vereséget szenvedett Argentínától. Még ez év végén meghívták őket az 1921-es Copa Américára, ezért 1919 és 1921 között megpróbáltak minél több alkalmat keríteni barátságos mérkőzések lejátszására. Az 1921-es Copa Américan nem kis meglepetésre sikerült legyőzniük a háromszoros bajnok Uruguay-t 2–1-re. A negyedik helyen végeztek, de 1922-ben már a második helyet sikerült elcsípniük Brazília mögött.